‌ବାଣୀ କପୁର‌  (ଜନ୍ମ: ୨୩ ଅଗଷ୍ଟ ୧୯୮୮) ଜଣେ ଭାରତୀୟ କଥାଚିତ୍ର ଅଭିନେତ୍ରୀ ଏବଂ ମଡେଲ  । ବାଣୀ ୨୦୧୩ରେ ଅଭିନେତା ସୁଶାନ୍ତ ସିଂହ ରାଜପୁତ ଏବଂ ଅଭିନେତ୍ରୀ ପରିଣୀତି ଚୋପ୍ରାଙ୍କ ସ‌ହ ହିନ୍ଦୀ କଥାଚିତ୍ର ‌ଶୁଦ୍ଧ ଦେଶୀ ରୋମାନ୍ସ‌‌ରେ ଚଳଚ୍ଚିତ୍ର ଜଗତରେ ଅଭିନୟ ଆରମ୍ଭ କରିଥିଲେ । ଏହି ଚଳଚ୍ଚିତ୍ରରେ ତାଙ୍କର ଅଭିନୟ ପାଇଁ ତାଙ୍କୁ ଅନେକ ପ୍ରଶଂସା ମିଳିବା ସ‌ହ ଚଳଚ୍ଚିତ୍ରଟି ସଫଳ ହୋଇଥିଲା । ବାଣୀଙ୍କୁ ବିଭିନ୍ନ ପୁରସ୍କାର ଉତ୍ସବରେ ପୁରସ୍କାର ମିଳିବା ସ‌ହ କିଛି ଉତ୍ସବରେ ମନୋନୀତ କରାଯାଇଥିଲା । ୫୯ତମ ଫିଲ୍ମ‌ଫେୟାରରେ ମଧ୍ୟ ବାଣୀଙ୍କୁ ଶ୍ରେଷ୍ଠ ନବାଗତା ପୁରସ୍କାର ମିଳିଥିଲା । ଏହାପରେ ବାଣୀ ତେଲୁଗୁ ଏବଂ ତାମିଲ ଚଳଚ୍ଚିତ୍ର ଜଗତରେ ୨୦୧୪ରେ ‌ଆହା କଲ୍ୟାଣମ୍‌ ଜରିଆରେ ଅଭିନୟ ଆରମ୍ଭ କରିଥିଲେ । ପ୍ରାରମ୍ଭିକ ଜୀବନ ବାଣୀ ୨୩ ଅଗଷ୍ଟ ୧୯୮୮ରେ ଦିଲ୍ଲୀରେ ଜନ୍ମଗ୍ରହଣ କରିଥିଲେ । ବାଣୀଙ୍କର ବାପା ଜଣେ ବ୍ୟବସାୟୀ ଏବଂ ମାଆ ଶିକ୍ଷକ ଥିଲେ, ଯେ କି ପରେ ବ୍ୟବସାୟରେ ଯୋଗଦେଇଥିଲେ । ବାଣୀ ମାତା ଜୟ କୌର ପବ୍ଲିକ ସ୍କୁଲ, ଅଶୋକ ବିହାର, ନୂଆଦିଲ୍ଲୀରୁ ତାଙ୍କ ବିଦ୍ୟାଳୟ ଶିକ୍ଷା ଶେଷ କରିଥିଲେ । ଏହାପରେ ସେ ଇନ୍ଦିରା ଗାନ୍ଧୀ ଜାତୀୟ ମୁକ୍ତ ବିଶ୍ୱବିଦ୍ୟାଳୟରୁ ପ୍ରର୍ଯ୍ୟଟନ ଶିକ୍ଷାରେ ସ୍ନାତକ ହାସଲ କରିଥିଲେ । ଏହାପରେ ସେ ଜୟପୁରର ଓବରାଏ ହୋଟେଲ ଏବଂ ରିଜୋର୍ଟରେ ଅଭିଜ୍ଞତା ପାଇଁ କାର୍ଯ୍ୟ କରିଥିଲେ ଏବଂ ପରେ ହୋଟେଲରେ କାର୍ଯ୍ୟ କରୁଥିଲେ । ଏହାପରେ ସେ ଏଲାଇଟ୍ ମ୍ୟାନେଜମେଣ୍ଟ ସ‌ହ ଏକ ପ୍ରକଳ୍ପରେ ଯୋଗ ଦେଇଥିଲେ । ଅଭିନୟ ଜୀବନ ମଡେଲିଂରେ ଯୋଗ ଦେଲାପରେ ବାଣୀଙ୍କୁ ୟଶ୍‌ରାଜ୍ ଫିଲ୍ମ‌ସ୍‌ରେ ତିନୋଟି ଚଳଚ୍ଚିତ୍ର ପାଇଁ ଚୁକ୍ତି କରାଯାଇଥିଲା । ବାଣୀ ଏକ ଅଡ଼ିସନ୍‌ ଜରିଆରେ ହିନ୍ଦୀ କଥାଚିତ୍ର ‌ଶୁଦ୍ଧ ଦେଶୀ ରୋମାନ୍ସ‌‌ରେ ସ‌ହାକାରୀ ଅଭିନେତ୍ରୀ ଭାବରେ କାର୍ଯ୍ୟ ପାଇଥିଲେ । ଏହି ଚଳଚ୍ଚିତ୍ରରେ ବାଣୀଙ୍କ ସ‌ହ ଅଭିନେତା ସୁଶାନ୍ତ ସିଂହ ରାଜପୁତ ଏବଂ ଅଭିନେତ୍ରୀ ପରିଣୀତି ଚୋପ୍ରା ଅଭିନୟ କରିଥିଲେ । ଏହି ଚଳଚ୍ଚିତ୍ରରେ ବାଣୀଙ୍କର ଭୂମିକାକୁ ସମୀକ୍ଷକମାନେ ପସନ୍ଦ କରିଥିଲେ । ଏହି ଚଳଚ୍ଚିତ୍ରଟି ବ୍ୟବସାୟିକ ସଫଳତା ହାସଲ କରିଥିଲା । ୫୯ ତମ ଫିଲ୍ମ‌ଫେୟାରରେ ବାଣୀଙ୍କୁ ଶ୍ରେଷ୍ଠ ନବାଗତା ପୁରସ୍କାର ମଧ୍ୟ ମିଳିଥିଲା । ଏହି ଚଳଚ୍ଚିତ୍ର ପାଇଁ ବାଣୀଙ୍କୁ ବିଗ୍ ଷ୍ଟାର ଏଣ୍ଟରଟେନମେଣ୍ଟ ଆୱାର୍ଡ଼, ଆନ୍ତର୍ଜାତୀୟ ଭାରତୀୟ ଚଳଚ୍ଚିତ୍ର ପୁରସ୍କାର, ଷ୍ଟାର ଗିଲ୍ଡ ଆୱାର୍ଡ଼ ଏବଂ ଜୀ ସିନେ ଆୱାର୍ଡ଼ରେ ଶ୍ରେଷ୍ଠ ନବାଗତା ପୁରସ୍କାର ମିଳିଥିଲା । ଏହାସ‌ହ ସ୍କିନ୍ ଆୱାର୍ଡ଼ରେ ଶ୍ରେଷ୍ଠ ନବାଗତା ଏବଂ ଜୀ ସିନେ ଆୱାର୍ଡ଼ରେ ଶ୍ରେଷ୍ଠ ସ‌ହକାରୀ ଅଭିନେତ୍ରୀ ଭାବରେ ମୋନୋନୀତ କରାଯାଇଥିଲା । ଏହାପରେ ୨୦୧୪ରେ ବାଣୀ ତାମିଲ କଥାଚିତ୍ର ଜଗତରେ ଅଭିନୟ ଆରମ୍ଭ କରିଥିଲେ । ୨୦୧୦ରେ ମୁକ୍ତିଲାଭ କରିଥିବା ହିନ୍ଦୀ କଥାଚିତ୍ର ‌ବ୍ୟାଣ୍ଡ ବାଜା ବରାତ୍‌‌ର ତାମିଲ ରିମେକରେ ବାଣୀଙ୍କୁ ମୁଖ୍ୟ ଭୂମିକାରେ ଅଭିନୟ ମିଳିଥିଲା । ଏହି ଚଳଚ୍ଚିତ୍ରରେ ବାଣୀଙ୍କ ସ‌ହ ନାୟକ ଭୂମିକାରେ ଅଭିନୟ କରିଥିଲେ ତେଲୁଗୁ କଥାଚିତ୍ର ଅଭିନେତା ନାନୀ । ଏହି ଚଳଚ୍ଚିତ୍ରଟି ଉଭୟ ତେଲୁଗୁ ଏବଂ ତାମିଲ ଭାଷାରେ ମୁକ୍ତିଲାଭ କରାଯାଇଥିଲା । ଏହି ଚଳଚ୍ଚିତ୍ରରେ ବାଣୀଙ୍କ ଭୂମିକାକୁ ସମୀକ୍ଷକମାନେ ପ୍ରଶଂସା କରିଥିଲେ । ଚଳଚ୍ଚିତ୍ରଟି ମଧ୍ୟମ ଧରଣର ବ୍ୟବସାୟ କରିଥିଲା । ୨୦୧୬ରେ ଆଦିତ୍ୟ ଚୋପ୍ରାଙ୍କ ରୋମାଣ୍ଟିକ ଚଳଚ୍ଚିତ୍ର ‌ବେଫିକର୍‌‌ରେ ଅଭିନେତା ରଣବୀର ସିଂଙ୍କ ସ‌ହ ବାଣୀ ନାୟିକା ଭାବରେ ଅଭିନୟ କରିଥିଲେ । ଏହି ଚଳଚ୍ଚିତ୍ରଟି ପ୍ୟାରିସରେ ସୁଟିଂ କରାଯାଇଥିଲା ଏବଂ ୯ ଡିସେମ୍ବର ୨୦୧୬ରେ ମୁକ୍ତିଲାଭ କରିଥିଲା ।